钦定古今图书集成/明伦汇编/皇极典/第234卷 > 《缉熙圣学疏》区大伦
## 钦定古今图书集成/明伦汇编/皇极典/第234卷 > 《缉熙圣学疏》区大伦

题为恳祈圣明法天之健，以缉熙圣学事：臣闻天子
所居者天位也，所代者天工也。是以君道莫大乎举
天职，圣学莫大乎法天行。昔者孔子赞《易》，首发其义
于乾象曰：“天行健，君子以自强不息。”盖干，天道也，君
道也。天行健，故周天三百六十五度，无日不周，而岁
功成。君德之强如天，故兢兢业业，一日二日万几，无
时或息，而治功起。是以人君不可不知天道。天道者，
《体干》刚健而不息之谓也。臣闻人君德与天合，然而
有所息者，强不足也。强不足者，以逸欲之生患也。逸
者，惰气之所乘，其究息而怠荒；欲者，柔情之所中，其
究息而为颓靡。诚知逸欲自我而生，亦自我而灭。我
不为逸欲，则自胜而强矣。是以振其惰气，屏去柔情，
故怠荒不能间，颓靡不能乘。君德之强，如天运于上，
而天工其代之矣。臣每读《诗》《书》，而见帝王之所先务，
皆是道也。“是故钦若昊天”者，尧也；“敕天之命，惟时惟
几”者，舜也；“顾𬤊天之明命”者，成汤也；“小心翼翼，昭事
上帝”者，文王也。然而文王又言“缉熙敬止”者，言事天
之学当继续而光明，即不息之义也。帝莫盛于尧、舜，
王莫盛于汤、文，而皆以法天敬天为《传心》之要，臣之
所以为皇上愿也。皇上隆尧舜之德，建中兴之业，惟
是以刚德法天之健而天下治矣。臣自南都来，恭闻
皇上朝讲至勤也。顷者，讲筵自五月十八日以暑月
题免，至八月初七日复日讲，十二日复经筵，则辍讲
者八十日矣。至于隆冬大寒，亦应如是。即一岁计之，
辍讲一百六十日矣。是讲筵之日少、辍讲之日多也，
臣惧圣学之所有息矣。臣又恭睹皇上御朝，以三、六、
九日遇风雨则免朝，其体恤臣工者至矣。昨八月十
六日宜朝也而免，盖中秋令节，内庭顺时节宣，固亦
其宜。乃十九日复传免。夫朝常于令节，是可一免而
不宜再免者也。臣又惧圣学之有所息矣。臣又恭睹
皇上御朝，庄敬肃穆，式礼莫愆。闻之讲筵，亦复如是，
可谓帝王恭己之度矣。不知入而深宫则何如？大率
朝讲临百官之时少，深宫接嫔御之时多，不知皇上
所以治心修学者又何如？臣又惧圣学之有所息矣。
息于嗜欲，则《卫生保和》之当念；息于燕安，则盘乐逸
游之当戒。至于临台榭，幸苑囿，动息游畅，此亦可暂
而不可常，臣愿皇上以“法天之健”惕之也。法天之健，
在于无教逸欲。然无逸之本，又在于无欲，故无欲之
为贵也。夫欲者，圣人之所不免，而何以言无？盖寡欲
之谓无，不留念于欲之谓无，从古圣人无不远声色
者，非尽绝去声色，乃不留念于声色之谓也。不留念
则称“无欲”矣，无欲念即并“无逸念。”天德之强周于天
下，同天之健而不息矣。此圣学之贵自强也。臣又观
今日国势，人情靡靡，日入于偷薄，有蛊坏不振之忧。
士大夫不急公家，怀私养交，礼让之风微，廉耻之维
溃，繇不畏朝廷之法也。臣愿皇上以自强之德振之，
使之亹亹，孜孜于职业，而不暇为比私窃位之图。盖
圣天子刚德独运，凛凛兢业于上，群臣庶官莫敢不
回心而束于法。是以万几得其理，百工得其熙，岂有
蛊坏不振之患哉？昔贤谓“天下既敝，必解弦而更之，
乃可以理”，盖谓此也。臣伏愿皇上遵孔氏之明训，法
天行之刚健，稽尧舜之兢业，遵“成汤之顾𬤊，师文王
之缉熙，顺天休命，遏恶扬善，以新天下之心志，洒敝
习之肺肠，致唐虞之盛治，成中兴之大业，扬高皇之
休光，绵国祚于万年。”此缉熙圣学，盛德之所致，微臣
之上愿也。臣伏自思，职非言官，昨岁进《圣学》三札，今
复进此疏，非好言也。臣生平讲学，思致君尧舜，今幸
立圣人之朝，安忍不陈尧、舜之道，以上负圣明？盖今
天下治乱安危，其机在皇上一心；圣心一转，天心自
转，即天欲平治天下之日也。臣敢谓皇上不用臣言而不以入告哉？伏祈皇上力行“法天行健”，则宗社生
灵之幸也。